Basler Papiermühle
D Basler Babbiirmüüli, au s Schwizerische Museum für Babbiir, Schrift und Druck, isch e Museum in dr Schwizer Stadt Basel und widmet sich hauptsächlig dr Heerstellig vo Babbiir, dr Buechdruckkunst, em Buechbinde und dr Schrift im Allgemäine.

S Babbirmüülimuseum und au s Geböid vo dr Gallizianmüüli, wo s din isch, stöön uf dr Liste vo de Kulturgüeter z Baasel, wo nazionali Bedütig häi.

Beschriibig 
S Museum befindet sich im ene Geböid, wo scho vor über 500 Joor Babbiirmüüli gsi isch und wo detäidröi restauriert worde isch. Es lit am Dalbe-Däich, eme Gwärbkanal, wo sit em Middelalter bestoot. 

In de historische Rüüm het s Bilder und Objekt, wo äim en Iiblick in die alte Handwärkstechnike vom Babbiirschöpfe, vo dr Druckerei und vom Buechbinde gääbe. An ere Bütte, wo speziell für d Bsuecher iigrichtet worden isch,  chönne die iir äignigs Babbiir schöpfe, Mä cha denn uf ere chliine Abzugs-Press das Blatt Babbiir bedrucke. Es git e Schribstuube, wo mä brobiere cha, wien e Kalligraf schöönn z schriibe, und au e Blatt Marmorbabbiir cha mä sälber härstelle.

Gschicht 

S Hauptgeböid vom hütige Babbiirmuseum isch e Chornmüüli gsi, wo bis 1428 em Chloster Klingedaal ghöört het. 1453 het sä dr Antonius Galliciani zun ere Babbiirmüüli umbaut, wie mä s zu dere Zit au mit nüün andere Chornmüülene gmacht het und vo denn aa isch d Dalbe bis ins 17. Joorhundert wit und bräit dr bedütendsti Standort vo Babbiirmüülene gsi. D Era vo dr Babbiirdruckerfamilie Gallician isch 1521 noch eme politische Umsturz blötzlig z Änd gange. D Müüli isch vo dr Familie Thüring (Düring) witer usbaut worde. 1778 het sä dr Buechhändler und Verleeger Johann Christoph ImHof-Burckhardt übernoo. Er het 1788 s Fabrikationsgeböid am Kanal lo abrisse und e zwäistöckigs Geböid mit em dreistöckige Dachstuel lo baue. Das isch d Müüli, wo hüte no stoot. 1850 isch d Dubakfabrik vo de Brüeder Hugo iizooge. Sit 1957 isch d Müüli als Laagerruum brucht worde, bis si 1980 restauriert und as Museum iigrichdet worden isch. 

2011 si d Geböid umfassend saniert und s Museum isch erwiteret worde. Mä het d Usstellig komplett überarbäitet und klarer gliideret.

Hüte befindet sich im Hauptgeböid, dr ehemoolige Gallician-Müüli, s äigentlige Museum mit alle Wärkstett und eme Ruum für Veraastaltige. In dr Stegreif-Müüli nääbedra si e Kaffee und d Iigangskasse. In dr Rych-Müüli, wo südlig vo dr Gallician-Müüli lit, befinde sich dr Schop und d Museumswärkstett. Dört cha mä au e Langsiib-Babbiirmaschine us em Joor 1964 go aaluege.

Lueg au 
 Museum z Basel

Litratuur 
 Peter Tschudin: Basler Papiermühle, Schweizerisches Museum für Papier, Schrift und Druck. Basler Papiermühle, Basel 2002, ISBN 3-905142-17-1.

Fuessnoote

Weblingg 

 Basler Papiermühle

Papiermuhle
Papiermuhle